Σέξτος Απουλήιος

Το Σέξτος Απουλήιος, λατιν.: Sextus Appuleius, είναι το όνομα τεσσάρων μορφών κατά τον 1ο αι. π.Χ. και τον 1ο αι. μ.Χ. Ο πρώτος Σέξτος Απουλήιος ήταν νυμφευμένος με την Oκταβία την Πρεσβύτερη, την μεγαλύτερη ετεροθαλή αδελφή του Aυγούστου. Οι τρεις επόμενες μορφές που φέρουν το όνομα αυτό, είναι αντίστοιχα ο γιος, ο εγγονός και ο δισεγγονός του Σέξτου Απολήιου (I) και της Oκταβίας της Πρεσβύτερης.Braund, D., Augustus to Nero: A Source Book on Roman History 31 BC - AD 68 (1985), p. 129 

 Σέξτος Απουλήιος Ι (σύζυγος της Oκταβίας της Πρεσβύτερης) 
Η ημερομηνία της γέννησης και τού τέλους του είναι άγνωστες.

Νυμφεύτηκε την Oκταβία την Πρεσβύτερη, τη μεγαλύτερη ετεροθαλή αδελφή του Aυγούστου, από την οποία απέκτησε τουλάχιστον έναν γιο, που ονομαζόταν επίσης Σέξτος Απουλήιος (II). Εικάζεται ότι είχε δεύτερο γιο, τον Μάρκο Απουλήιο, ύπατο το 20 π.Χ. 

Είναι πιθανό ότι αυτός ο Σέξτος Απουλήιος ήταν ιερέας του Ιουλίου (flamen Iulialis).

 Σέξτος Απουλήιος II (ύπατος το 29 π.Χ.) 
Ήταν γιος του παραπάνω και της Oκταβίας της Πρεσβύτερης, της μεγαλύτερης ετεροθαλούς αδελφής του Αυγούστου. Το έτος γέννησής του είναι αβέβαιο, αλλά, με βάση την ημερομηνία της υπατείας του, ήταν πιθανότατα πολύ κοντά στο 60 π.Χ.

Αυτός ο Σέξτος Απουλήιος ΙΙ επέτυχε μια σειρά από αξιόλογα αξιώματα κατά τη διάρκεια του καθεστώτος τού ετεροθαλούς θείου του. Ήταν τακτικός ύπατος μαζί με τον Αύγουστο το 29 π.Χ. Στη συνέχεια υπηρέτησε ως ανθύπατος της Ισπανίας το 28 π.Χ., και μετά ως ανθύπατος της Ασίας 23-22 π.Χ. Ως αποτέλεσμα κάποιου απροσδιόριστου γεγονότος κατά τη διάρκεια αυτής της ανθυπατείας, τού παραχωρήθηκε ρωμαϊκός θρίαμβος τον Ιανουάριο του 26 π.Χ. 

Φαίνεται επίσης ότι υπηρέτησε ως κυβερνήτης του Ιλλυρικού το 8 π.Χ., διαδεχόμενος τον Τιβέριο σε αυτή τη θέση.  Ήταν μέλος του συλλόγου των οιονοσκόπων (augur) . 

Είναι πιθανό ότι αυτός ο Σέξτος Απουλήιος ΙΙ, και όχι ο πατέρας του, ήταν ο ιερέας του Ιουλίου (flamen Iulialis).    Είναι επίσης πιθανό ότι ο γιος διαδέχθηκε τον πατέρα στη θέση (όπως και ο πατέρας Λέντουλος Μαλουγινένσις και ο ομώνυμος γιος του, στη θέση του ιερέα του Διός [flamen Dialis]).

Έχει προταθεί ότι ο μεσήλικας ιερέας στον Βωμό της Ειρήνης (Ara Pacis) είναι αυτός ο Σέξτος Απουλήιος στον ρόλο του ως ιερέα του Ιουλίου.  

Σύμφωνα με μια επιγραφή στην επαρχία της Ασίας,  είχε νυμφευτεί μια γυναίκα που ονομαζόταν Κουινκτιλία, η οποία ήταν αδελφή του Ρωμαίου πολιτικού και στρατηγού Πόπλιου Κουινκτίλιου Βάρου.  Από αυτήν απέκτησε έναν γιο, ονόματι επίσης Σέξτος Απουλήιος (ΙΙΙ), και μια κόρη, την Aπουληία Βαρίλα. 

Η ημερομηνία τού τέλους του είναι άγνωστη.

 Σέξτος Απουλήιος III (ύπατος το 14) 
Ήταν γιος τού προηγούμενου και της Κουινκτιλίας. Αυτός ο Σέξτος Απουλήιος ΙΙΙ ήταν επίσης ετεροθαλής μικρανιψιός του Αυγούστου, μέσω τού πατέρα του.

Η καριέρα του είναι σε μεγάλο βαθμό άγνωστη, εκτός από το ότι έγινε τακτικός ύπατος το έτος 14.  Κατά τη διάρκεια της υπατείας του απεβίωσε ο Αύγουστος, και τον διαδέχθηκε ο Τιβέριος. Ως αξιωματούχος, ο Απουλήιος ήταν ο πρώτος που ορκίστηκε πίστη στον Τιβέριο. 

Ήταν νυμφευμένος με τη Φαβία Νουμαντίνα, κόρη είτε του Aφρικανού Φάβιου Μάξιμου, είτε του Παύλου Φάβιου Μάξιμου και της Mαρκίας, εξαδέλφης του Αυγούστου από τη μητέρα της (κόρη της Aτίας Βάλβας, της θείας του και του θετού αδελφού του Φιλίππου).  Ο Aπουλήιος και η Φαβία είχαν έναν γιο, ονόματι επίσης Σέξτο Απουλήιο (IV). 

Υποτίθεται ότι ο Απουλήιος απεβίωσε λίγο μετά τα 14, επειδή δεν αναφέρεται μετά την υπατεία του. Το τέλος του δεν καταγράφεται από τον Τάκιτο στο σωζόμενο μέρος των Χρονικών του, υποδηλώνοντας ότι αυτό συνέβη κατά την περίοδο που καλύπτεται από το τμήμα του βιβλίου 5 που ελλείπει (δηλ. 30–31 μ.Χ.), ή μετά το βιβλίο 6 (δηλαδή μετά το 37 μ.Χ.). Αυτού επέζησε η σύζυγος Φαβία Νουμαντίνα.

 Σέξτος Απουλήιος IV (δισεγγονός της Οκταβίας της Πρεσβύτερης) 
Ο γιος του προηγούμενου και της Φαβίας Νουμαντίνας.

Γεννήθηκε στις αρχές του 1ου αι., αλλά απεβίωσε νέος. Η επιτάφια πλάκα του στη Λούνα,   που έθεσε η μητέρα του, τον αναφέρεται ως «ο τελευταίος του γένους του» (των Απουληίων). 

Γενεαλογία

 Υποσημειώσεις 

 Αναφορές 

Κατηγορία:Δυναστεία των Ιουλίων και Κλαυδίων